Συντεταγμένες: 52°14′56″N 21°0′47″E﻿ / ﻿52.24889°N 21.01306°E﻿ / 52.24889; 21.01306

Η **Εκκλησία των Ιησουιτών** (πολωνικά: Kościół Jezuitów‎), επίσης γνωστή ως **Εκκλησία της Χάριτος Θεοτόκου** (*Kościół Matki Bożej Łaskawej*), είναι περίτεχνη εκκλησία στον περίβολο της Παλιάς Πόλης της Βαρσοβίας στην Πολωνία. Ο ναός βρίσκεται στην Οδό Σφιεντογιάνσκα, δίπλα στον Καθεδρικό Ναό του Αγίου Ιωάννη και είναι μια από τις πιο αξιοσημείωτες εκκλησίες μανιεριστικού στιλ στη Βαρσοβία.

Ιστορία
-------

Η Εκκλησία των Ιησουιτών ιδρύθηκε από τον βασιλιά Σιγισμούνδο Γ΄ της Πολωνίας και τον Γραμματέα Άντζεϊ Μπομπόλα (ο πρεσβύτερος) με πρωτοβουλία του Πιοτρ Σκάργκα, το 1609, για τους Ιησουίτες. Το κεντρικό κτίριο κατασκευάστηκε μεταξύ 1609 και 1626 σε πολωνικό μανιεριστικό στιλ από τον Γιαν Φρανκιέβιτς.

 Θύρα εκκλησίας από τον Ίγκορ Μιτόραϊ
Το 1627, η εκκλησία περικλείστηκε από τρία παρεκκλήσια και το 1635, η Ουρσούλα Μεγιέριν, μια μεγάλη υποστηρίκτρια της Εταιρείας του Ιησού, ενταφιάστηκε εκεί. Η Μεγιέρειν χρηματοδότησε έναν αργυρό τόπο λατρείας για την εκκλησία. Ήταν επίσης η ερωμένη του Βασιλιά Σιγισμούνδου Γ΄ και είχε πολιτική επιρροή. Ο τάφος της λεηλατήθηκε και καταστράφηκε από τους Σουηδούς και τους Γερμανούς του Βρανδεμβούργου, τη δεκαετία του 1650, κατά τη διάρκεια του Κατακλυσμού.

Ένας προθάλαμος προστέθηκε στο εσωτερικό του ναού το 1633 και μια χορωδία προστέθηκε τρία χρόνια αργότερα. Ένας βωμός από ασήμι εγκαταστάθηκε από τον Καρδινάλιο Κάρολο Φερδινάνδο Βάσα τη δεκαετία του 1640. Το εσωτερικό του ναού υπέστη ζημιές και λεηλατήθηκε το 1656.

Μια εικόνα της Παναγίας των Χαρίτων (*Matka Boża Łaskawa*), δώρο από τον Πάπα Ιννοκέντιο Ι΄, εισήχθη στην εκκλησία και στέφθηκε το 1651. Η λατρεία της έχει αυξηθεί, ιδιαίτερα μετά την επιδημία του 1664, όταν πιστεύεται ότι η Υπεραγία Θεοτόκος έσωσε την πόλη.

Στα μετέπειτα χρόνια, το κτίριο γινόταν όλο και πιο περίτεχνο, με μπαρόκ έπιπλα και μαρμάρινους βωμούς και δάπεδα. Προστέθηκαν άλλα δύο παρεκκλήσια. Όταν το τάγμα των Ιησουιτών διαλύθηκε το 1773, η εκκλησία άλλαξε ιδιοκτησία αρκετές φορές. Για κάποιο διάστημα ήταν σχολικός ναός, αργότερα υποβιβάστηκε στο ρόλο του ξυλουργείου επίπλωσης εκκλησιών και στη συνέχεια δόθηκε στο τάγμα των Πιαριστών. Οι Ιησουίτες δεν πήραν την εκκλησία πίσω μέχρι το τέλος του Α΄ Παγκοσμίου Πολέμου. Στη δεκαετία του 1920 και του 1930, ο ναός ανακαινίστηκε.

Κατά τη διάρκεια του Β΄ Παγκοσμίου Πολέμου, αφού οι Γερμανοί κατέστειλαν την Εξέγερση της Βαρσοβίας, ισοπέδωσαν την Εκκλησία των Ιησουιτών. Το μόνο που απέμεινε από το οικοδόμημα τετρακοσίων ετών ήταν ένας μεγάλος σωρός ερειπίων. Μεταξύ της δεκαετίας του 1950 και του 1973, η εκκλησία ξαναχτίστηκε με απλοποιημένο αρχιτεκτονικό στυλ.

Εσωτερικό
---------

 Το κενοτάφιο του Γιαν Τάρουο, του Γιαν Γέζι Πλερς, 1753, το οποίο καταστράφηκε το 1944. Ανακατασκευάστηκε το 2010.
Η πρόσοψη είναι μανιεριστική, αν και το εσωτερικό είναι εντελώς μοντέρνο, γιατί πολύ λίγα από τα αυθεντικά έπιπλα της εκκλησίας διατηρήθηκαν. Στο εσωτερικό, σώζονται θραύσματα ταφικού μνημείου του Γιαν Τάρουο, σκαλισμένο από τον Γιαν Γέζι Πλερς, σε λευκό και μαύρο μάρμαρο το 1753, μαζί με ανακατασκευασμένους επιτάφιους των Μάτσεϊ Καζίμιες Σαρμπιέφσκι, Στανίσουαφ Κονάρσκι, Ονούφρι Κοπτσίνσκι και Γιαν Κιλίνσκι. Εκτίθεται επίσης ένας πίνακας της Παναγίας της Χάριτος που έφερε στην Πολωνία το 1651 ο Επίσκοπος Χουάν ντε Τόρες ως δώρο από τον Πάπα Ιννοκέντιο Ι΄, μαζί με έναν διατηρημένο ξύλινο σταυρό από το 1383, ένα μπαρόκ γλυπτό της Παναγίας της Χάριτος, από τις αρχές του 18ου αιώνα, και ένα πέτρινο γλυπτό μιας αρκούδας από τα μισά του 18ου αιώνα.

Ενταφιασμένοι
-------------

* Κάρολος Φερδινάνδος Βάσα
* Μάτσεϊ Καζίμιες Σαρμπιέφσκι (1595–1640), ο πιο εξέχων λατινόφωνος ποιητής της Ευρώπης του 17ου αιώνα.

Δείτε επίσης
------------

* Εκκλησία του Αγίου Υάκινθου (Βαρσοβία)
* Παλιά Πόλη της Βαρσοβίας

Παραπομπές
----------

1. ↑  *register of objects of cultural heritage in Poland*. www.nid.pl/pl/Informacje\_ogolne/Zabytki\_w\_Polsce/rejestr-zabytkow/zestawienia-zabytkow-nieruchomych/. Ανακτήθηκε στις 22  Νοεμβρίου 2022.
2. ↑  «Church of Our Lady of Grace». *eGuide / Treasures of Warsaw on-line*. Αρχειοθετήθηκε από το πρωτότυπο στις 18 Φεβρουαρίου 2006. Ανακτήθηκε στις 24 Μαρτίου 2009.
3. 1 2  «O kościele (Official website)». *www.laskawa.pl* (στα Πολωνικά). Ανακτήθηκε στις 24 Μαρτίου 2009.
4. 1 2  «Metresa z różańcem w dłoni (Mistress with a rosary in her hand)». *www.toporzel.gower.pl* (στα Πολωνικά). Αρχειοθετήθηκε από το πρωτότυπο στις 1 Μαρτίου 2009. Ανακτήθηκε στις 24 Μαρτίου 2009.
5. 1 2 3 4 5  «Jesuits' Church (The church of Our Lady of Grace)». *naszemiasto.pl*. Αρχειοθετήθηκε από το πρωτότυπο στις 1 Μαΐου 2013. Ανακτήθηκε στις 24 Μαρτίου 2009.
6. ↑  Jerzy Lileyko (1984). *Życie codzienne w Warszawie za Wazów (Everyday Life in Warsaw under the Vasas)* (στα Πολωνικά). Warsaw. ISBN 83-06-01021-3.
7. ↑  Internetowa Liturgia Godzin
8. 1 2  «Sanktuarium Matki Bożej Łaskawej - Patronki Warszawy». *www.archidiecezja.warszawa.pl* (στα Πολωνικά). Αρχειοθετήθηκε από το πρωτότυπο στις 1 Μαΐου 2013. Ανακτήθηκε στις 24 Μαρτίου 2009.
9. 1 2  «Kościół pw Najświętszej Marii Panny Łaskawej». *www.warszawa1939.pl* (στα Πολωνικά). Ανακτήθηκε στις 24 Μαρτίου 2009.
10. ↑  Maria Kwiatkowska (1978). *Katedra Św. Jana (St. John's Cathedral)* (στα Πολωνικά).

Εικόνες
-------

* Η εκκλησία το 1627Η εκκλησία το 1627
* Η εκκλησία τη δεκαετία του 1920Η εκκλησία τη δεκαετία του 1920
* Η εκκλησία το 2006Η εκκλησία το 2006

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Εκκλησία των Ιησουιτών (Βαρσοβία)** |

* Εκκλησία της Παναγίας της Χάριτος Αρχειοθετήθηκε 2006-02-18 στο Wayback Machine.
* Περιγραφή και φωτογραφίες της εκκλησίας
* Πριν τον Δεύτερο Παγκόσμιο Πόλεμο (πολωνικά)
* Matka Boża Łaskawa (Η Παναγία της Χάριτος) (πολωνικά)
* sztuka.net Εικόνες της εκκλησίας λίγο μετά τον πόλεμο (ο σωρός των ερειπίων στα αριστερά του Καθεδρικού Ναού του Αγίου Ιωάννη).